## Bilag 10.1. Nyt fra sekretariatet

**Personalenyt**

* CISU er med i en arbejdsgruppe af brancheforeninger som del af et VELLIV finansieret initiativ vedr. psyko-sociale forhold i civilsamfundsorganisationer. Som udløber af dette gennemfører Ingerfair en pilotundersøgelse i 30 organisationer. CISU deltager i dette pilotforsøg, og der er derfor i dec24-jan25 gennemført en spørgeskemaundersøgelse på sekretariatet. Resultatet af denne undersøgelse foreligger sent januar.
* XX er ansat som forvaltningskonsulent pr. 1. december 2024.
* XX er ansat som studentermedhjælp i forvaltningen pr. ultimo oktober 2024.
* XX er ansat som studentermedhjælp i foråret 2025 for at understøtte arbejdet i Naboskabspuljen.

**Konsultation hos UM**

* Der blev gennemført ledelses- og tekniske konsultationer med UM d. 12.december 2024. Dialogen var meget positiv og konstruktiv og vi fik alle relevante godkendelser af Rulleplan 2025 samt af regnskaber.
* UM er ansvarlig for udarbejdelse af ledelsesreferat. Referatet er endnu ikke modtaget, men vil blive delt med bestyrelsen, når det er modtaget.

**Orientering om Udviklingspolitisk strategi**

* CISU giver høj prioritet til at påvirke den nye udviklingspolitiske strategi. Vi vil forsøge løbende at skabe overblik over processen, og vi har allerede lagt rigtig mange ting op som baggrundsmateriale, som I kan se nærmere på: <https://cisu.dk/for-medlemmer/ny-udviklingspolitisk-strategi-2025/>.
* Der er medlemsmøder i december og februar samt en konference 27.februar 2025 i Proviantgården ved Folketinget med ordførere fra S, V og SF som medværter, to andre ordførere samt to keynote speakers fra Ghana og Brasilien.

**Connect for Global Change**

* Til den første ansøgningsrunde d. 27.november 2024 i Connect for Global Change modtog vi 22 ansøgninger for 531.263 EUR. Der er 375.000 EUR i runden. Vi regner derfor med at kunne bevillige alle godkendte ansøgninger.
* Ansøger modtager svar i slutningen af januar.

**Naboskabspulje**

* På baggrund af efterårsrunden i 2024 blev der i dialog med bevillingssystem og UM i december konstateret et behov for justeringer i retningslinjer for naboskabspuljen mht. i skrøbelige og konfliktfyldte kontekster at give øget fleksibilitet ift. udvidet anvendelse af strategiske services, øget samarbejde med myndigheder for at nå sårbare grupper samt omdefinering af bæredygtighed.
* Disse justeringer blev lavet over juleferien, taget op på Faglig Dag 13.januar 2025 samt sendt til UM til godkendelse. De vil gælde fra foråret 2025.

**Civilsamfundspuljen**

* Efter behandling af UI-ansøgninger under 1 mio. kr. i efteråret, var der stadig midler tilbage til uddeling. På denne baggrund blev det besluttet, at alle ansøgninger over 1 mio. kr. blev vurderet af CISUs bevillingssystem.
* Resultatet af vurderingen blev 19 støtteværdige ansøgninger for i alt ca. 51 mio. kr. og fem afslag for ca. 14,5 mio. kr. Der var midler til at bevillige tre af de støtteværdige ansøgninger for lige knapt 9 mio. kr. Alle ansøgere har fået besked.
* Helle og Stefan deltog som bestyrelsesrepræsentanter på Faglig Dag, hvor opmærksomhedspunkter ift. Naboskabspuljen og Ny Civilsamfundspulje blev drøftet med bevillingssystemet.

**DERF og OpEn forlængelser**

* CISU har i januar modtaget forlængelser og tilsagn for DERF 2025-2028 og OpEn 2025-2029.
* Dette langtidsperspektiv er rigtig godt nyt for vores brugere. Samtidig sætter det CISU i stand til strategiske opdateringer af de to puljer.

**Højskole 2025**

* Planlægningen af årets højskole er så småt gået i gang og Højskolen finder sted den 3. – 5. oktober.
* Fokus bliver på at give plads til medlemmerne og skabe rum for erfaringsdeling og læring. Desuden kommer Højskolen til at spille sammen med Årets Fokus på udvikling af CISUs strategi 2026-2030.

**Rådgivninger og kurser**

* Rådgivninger og kurser er oppe i fuldt gear igen. Kurserne om temaer der er relateret til Civilsamfundspuljen er velbesøgte.
* De fleste af vores rådgivninger omhandler ansøgninger til projekter og programmer og derudover er der stor interesse i rådgivning om OpEn og Connect.
* Vi har strammet op på deadlines ift. at anmode om rådgivning, så vi kan håndtere det pres der kommer op til ansøgningsrunder. Vi har ansøgningsrunder spredt ud over hele året nu, og vi bliver nødt til at sikre, at vi fremadrettet kan håndtere runderne uden, at presset på rådgiverne bliver for stort.